ส่วนที่ 1

ข้อมูลสรุป (executive summary)

บริษัท เนาวรัตน์พัฒนาการ จำกัด (มหาชน)
ประกอบธุรกิจหลักประเภทรับเหมาก่อสร้างงานวิศวกรรมโยธาทุกประเภท เช่น งานก่อสร้างถนน
สะพาน ทางด่วน อาคาร โรงไฟฟ้า โรงงานอุตสาหกรรม งานวางท่อ เป็นต้น
โดยรับงานทั้งจากหน่วยงานราชการ รัฐวิสาหกิจและเอกชน
โดยวิธีการประกวดราคาและการว่าจ้างโดยตรง นอกจากนี้ บริษัทสามารถออกแบบก่อสร้าง
และดำเนินการก่อสร้างแบบเบ็ดเสร็จในลักษณะ EPC (Engineering Procurement and
Construction) ตามความต้องการของผู้ว่าจ้างได้เช่นเดียวกับบริษัทก่อสร้างชั้นนำของโลก

นอกจากที่กล่าวข้างต้น บริษัทดำเนินธุรกิจที่สนับสนุนการดำเนินธุรกิจหลักคือ
ผลิตเสาเข็มคอนกรีตอัดแรงและผลิตภัณฑ์คอนกรีตอื่นๆ มีโรงงาน 3 แห่ง ที่ ถนนเทพารักษ์
ถนนบางนา-ตราด และอำเภอบางน้ำเปรี้ยว จังหวัดฉะเชิงเทรา
และดำเนินธุรกิจผลิตเหล็กแปรรูปที่โรงงานอำเภอบางน้ำเปรี้ยว
และมีโรงงานผลิตท่อคอนกรีตขนาดใหญ่และบ่อพักน้ำสำเร็จรูป เพื่อใช้ในโครงการบำบัดน้ำเสีย
ตั้งอยู่ที่ถนนพระราม 2 โดยใช้เป็นวัสดุในธุรกิจรับเหมาก่อสร้าง และจำหน่ายให้กับลูกค้าภายนอก
เพื่อเป็นการลดต้นทุนการรับเหมาและเสริมรายได้หลัก

ความเป็นมา

บริษัท เนาวรัตน์พัฒนาการ จำกัด (มหาชน) ได้จดทะเบียนก่อตั้ง เมื่อวันที่ 31 พฤษภาคม 2519
ด้วยทุนจดทะเบียนเริ่มแรก 4 ล้านบาท และได้เพิ่มทุนขึ้นเป็นลำดับ ในปี พ.ศ.2538
ได้เพิ่มทุนจดทะเบียนจาก 400 ล้านบาท เป็น 500 ล้านบาท
โดยกระจายหุ้นให้นักลงทุนทั้งในประเทศและต่างประเทศ จากนั้นในเดือนกันยายน 2538
บริษัทก็ได้รับอนุมัติให้เข้าเป็นบริษัทจดทะเบียนในตลาดหลักทรัพย์แห่งประเทศไทย
ปัจจุบันบริษัทมีทุนจดทะเบียน 3,820,782,170 บาท และมีทุนชำระแล้ว 1,820,534,990 บาท

การดำเนินงานของบริษัทในปี 2547

ผลการดำเนินงานโดยรวม มีการฟื้นตัวที่ดีขึ้น โดยเฉพาะงานด้านพัฒนาอสังหาริมทรัพย์
แต่ทั้งนี้ปริมาณงานก่อสร้างภาครัฐบาลยังคงมีปริมาณไม่มากนัก โดยเริ่มมีอัตราเพิ่มขึ้นในช่วงปลายปี
จึงทำให้ภาวะการแข่งขันยังคงมีสูง
กอร์ปกับบริษัทได้รับผลกระทบจากราคาวัสดุก่อสร้างที่ปรับราคาเพิ่มขึ้นเช่นราคาเหล็ก,ปูนซิเมนต์,ทราย
รวมทั้งโครงการก่อสร้างถนนบางโครงการ
บริษัทประสพปัญหาค่าขนส่งวัสดุก่อสร้างที่เพิ่มสูงขึ้นเนื่องจากผลกระทบจากราคาน้ำมันที่เพิ่มขึ้น
และจากการขนส่งวัสดุก่อสร้างในระยะทางไกลกว่าที่ประมาณการไว้เดิม ทำให้ต้นทุนของบริษัทสูงขึ้น
อย่างไรก็ตาม บริษัทคาดว่าจะได้รับเงินชดเชยจากการปรับราคาวัสดุก่อสร้างจากหน่วยงานภาครัฐ
ปัจจุบันบริษัทยังมีการดำเนินงานในโครงการต่อเนื่องจากปีก่อน เช่น โครงการก่อสร้างท่าเทียบเรือ
จังหวัดประจวบคีรีขันธ์ รายได้จากงานก่อสร้าง, ขาย และบริการ ตลอดปี 2547
เพิ่มขึ้นจากช่วงเดียวกันของปีก่อนถึงร้อยละ 28.95
และนอกจากนี้บริษัทยังได้เข้าร่วมประมูลโครงการในประเทศศรีลังกา ประเทศกัมพูชา ประเทศลาว
และประเทศดูไบ ทั้งนี้เพื่อเป็นการเพิ่มปริมาณงานก่อสร้าง

สภาพคล่องทางการเงินยังคงเป็นอุปสรรคในการดำเนินธุรกิจ
เนื่องจากสถาบันการเงินยังคงเข้มงวดในการให้สินเชื่อ
ทำให้เป็นอุปสรรคในการเข้าร่วมประมูลงาน

วิเคราะห์ผลการดำเนินงานโดยสรุป

ในปี 2547 บริษัทมีรายได้จากงานก่อสร้าง, ขาย
และบริการเพิ่มขึ้นจากช่วงระยะเวลาเดียวกันของปี 2546 เป็นจำนวน 641.79 ล้านบาท
หรือร้อยละ 28.95 บริษัทมีผลกำไรสำหรับงวดเท่ากับ 33.02 ล้านบาท
โดยบริษัทได้สำรองค่าเผื่อหนี้สงสัยจะสูญเป็นจำนวน 6.52 ล้านบาท
มีผลกำไรสุทธิจากการดำเนินงานจำนวน 26.50 ล้านบาท ซึ่งเพิ่มขึ้นจากปี 2546
ซึ่งมีผลขาดทุนสุทธิ 315.46 ล้านบาท

ในปี 2547
บริษัทได้ทำโครงการก่อสร้างแล้วเสร็จสมบูรณ์และส่งมอบให้แก่หน่วยงานที่ว่าจ้างแล้วหลายโครงการเช่น

-   โครงการก่อสร้างทางหลวงมอเตอร์เวย์-สนามบินสุวรรณภูมิ มูลค่างานประมาณ 496 ล้านบาท

-   โครงการก่อสร้างทางหลวงบางแพ- ดำเนินสะดวก มูลค่างานประมาณ 539 ล้านบาท

-   งานอาคารโรงงานบริษัทนิสชิน มูลค่างานประมาณ 82.60 ล้านบาท

-   โครงการก่อสร้างบ้านจัดสรร บ้านอิสระพระราม 9 มูลค่างานประมาณ 118 ล้านบาท

แนวโน้มในอนาคต

บริษัทมีนโยบายขยายการรับงานก่อสร้างในต่างประเทศเพื่อเป็นการเพิ่มรายได้ของบริษัท
สำหรับงานในประเทศ บริษัทมุ่งเน้นงานภาครัฐบาล
โดยเฉพาะงานที่เกี่ยวกับระบบบำบัดและรวบรวมน้ำเสีย งานดันท่อใต้ดิน อุโมงค์ส่งน้ำ
ทางหลวงแผ่นดิน ทางหลวงชนบท งานก่อสร้างโรงงานไฟฟ้า และท่าเทียบเรือ เป็นต้น
ทั้งนี้เนื่องจากบริษัทมีเครื่องมือเจาะอุโมงค์ เครื่องมือดันท่อ
เรือและอุปกรณ์ก่อสร้างที่สามารถทำงานในทะเล
รวมทั้งมีบุคลากรที่มีประสบการณ์ในงานและมีผลงานทั้งที่ได้ส่งมอบแล้วและที่ยังดำเนินการอยู่หลายโครงการ